Document ID: 32001L0035

Id-Direttiva tal-Kummisjoni 2001/35/KE
tal-11 ta’ Mejju 2001
li temenda l-Annessi mad-Direttiva tal-Kunsill dwar il-fissar tal-livelli massimi tar-residwi tal-pestiċidi ġewwa u fuq ċerti prodotti li joriġinaw mill-pjanti inklużi il-frott u l-ħaxix ta’ l-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat illi jistabbilixxi l-Komunitá Ewropea,
Wara li kkunsidrat id-Direttiva tal-Kunsill 90/642/KEE tas-27 ta’ Novembru 1990 dwar il-fissar tal-livelli massimi tar-residwi tal-pestiċidi ġewwa u fuq ċerti prodotti li joriġinaw mill-pjanti, inklużi l-frott u l-ħaxix ta’ l-ikel [1], kif l-aħħar emendata bid-Direttiva tal-Kunsill 2000/82/KE [2], u b’mod partikolari Artikolu 7 tagħha,
Billi:
(1) Id-Direttiva tal-Kummissjoni 2000/42/KE [3] iffissat il-livelli massimi tar-residwi (LMFijiet) li għandhom x’jaqsmu mal-kombinazzjonijiet tal-pestiċidi/ikel, li kienu tħallew miftuħa fid-Direttivi tal-Kunsill 94/29/KE [4], 94/30/KE [5], 95/38/KE [6], 95/39/KE [7], 96/32/KE [8], 96/33/KE [9] u d-Direttiva tal-Kummissjoni 98/82/KE [10]. Id-dħul ta’ hawn fuq fl-Annessi mad-Direttivi tħallew "miftuħa", jew kienu ffissati fuq bażi temporanju, minħabba li ma kienx hemm disponibbli informazzjoni biżżejjed, fid-dati ta’ l-adozzjoni tagħhom, sabiex tiġġustifika l-fissar tal-limiti massimi tar-residwi fuq il-livell Komunitarju sa l-1 ta’ Lulju 2000. Il-għan li tiġi ffissata t-temma taż-żmien imsemmija kien illi tipprovdi lill-partijiet interessati b’ħin biżżejjed sabiex tiġi pprovduta l-informazzjoni meħtieġa li tgħin, fejn approprjat u ġġustifikat, l-adozzjoni tal-livelli massimi tar-residwi fuq il-livell Komunitarju ‘l fuq mil-limitu l-aktar baxx ta’ kif jiġu stabbiliti analitikament. Fil-perjodu taż-żmien ta’ qabel l-iskadenza tat-temma taż-żmien, ġiet evalwata l-informazzjoni disponibbli u f’ċerti każi ma kenitx ikkunsidrata adegwata għalbiex tiġġustifika l-fissar tal-livelli massimi tar-residwi ogħla mil-limitu ta’ kif jiġu stabbiliti analitikament.
(2) Wara l-pubblikazzjoni tad-Direttiva 2000/42/KE, il-Kummissjoni rċeviet talbiet, appoġġjati b’aktar informazzjoni, għalbiex tirrevedi l-livelli li fihom ġew iffissati l-LMFijiet għal ċerti kombinazzjonijiet ta’ pestiċidi/ikel bis-saħħa tad-Direttiva 2000/42/KE. L-applikazzjonijiet u d-data ġew riveduti, u għal ċerti kombinazzjonijiet l-informazzjoni kienet biżżejjed sabiex tiġġustifika l-fissar ta’ LMFijiet ogħla mil-limitu l-aktar baxx ta’ kif jiġu stabbiliti analitikament. Għal kombinazzjonijiet oħra l-informazzjoni disponibbli għadha mhix adegwata u huwa approprjat illi jiġu ffissati l-livelli massimi tar-residwi fil-livell l-aktar baxx ta’ kif jiġu stabbiliti analitikament. Għal kombinazzjonijiet oħra l-informazzjoni issa disponibbli hija biżżejjed sabiex turi illi l-fissar tal-livell massimu tar-residwi ogħla mil-livell l-aktar baxx ta’ kif jiġu stabbiliti analitikament jista’ joħloq espożizzjoni akuta u kronika tal-konsumatur għar-residwi. F’dawn il-każi, il-livelli massimi tar-residwi għandhom jibqgħu fissi fil-limitu iktar baxx ta’ kif jiġu stabbiliti analitikament.
(3) L-espożizzjoni tul il-ħajja tal-konsumaturi għal dawn il-pestiċidi permezz tal-prodotti ta’ l-ikel li jinħolqu mill-użi tagħhom fil-protezzjoni tal-pjanti u, fejn japplika, fil-mediċina veterinarja ġiet stmata u evalwata skond il-proċeduri u l-prattiċi wżati fil-Komunitá Ewropea filwaqt li tqiesu l-linji gwida ppubblikati mill-Organizzazzjoni Dinjija tas-Saħħa [11] u ġie kkalkolat illi l-livelli massimi tar-residwi iffissati f’din id-Direttiva ma joħolqux eċċess għall-proċess tat-teħid ta’ kuljum aċċettabbli.
(4) L-espożizzjoni akuta tal-konsumaturi għal dawn il-pestiċidi permezz ta’ kull wieħed mill-prodotti ta’ l-ikel illi jista’ jkun fih ir-residwi ta’ dawn il-pestiċidi ġiet stmata u evalwata skond il-proċeduri u l-prattiċi wżati fil-Komunitá Ewropea, filwaqt li tqiesu l-linji gwida ppubblikati mill-Organizzazzjoni Dinjija tas-Saħħa. Ġie kalkolat illi l-livelli massimi tar-residwi iffissati għall-pożizzjonijiet miftuħa fid-Direttiva preżenti ma joħolqux effetti tossiċi akuti.
(5) L-imsieħba kummerċjali tal-Komunità jridu jiġu kkonsultati dwar il-livelli stabbiliti f’din id-Direttiva permezz ta’ l-Organizzazzjoni Dinjija tas-Saħħa u l-kummenti tagħhom fuq dawn il-livelli jridu jiġu kkunsidrati.
(6) L-opinjonijiet tal-Kumitat Xjentifiku tal-Pjanti, b’mod partikolari l-parir u r-rakkommandazzjonijiet li jirrigwardaw il-protezzjoni tal-konsumaturi tal-prodotti ta’ l-ikel ittrattati bil-pestiċidi, ġew meħuda f’kunsiderazzjoni. Il-metodoloġija deskritta mill-Organizzazzjoni Dinjija tas-Saħħa, riferita hawn fuq, kif applikata mill-Istati Membri rapportaturi, iċċekjata u evalwata mill-Kummissjoni fil-qafas tal-Kumitat Permanenti tas-Saħħa tal-Pjanti, taqbel mal-gwida mogħtija mill-Kumitat Xjentifiku tal-Pjanti [12].
(7) Il-miżuri provduti f’din id-Direttiva huma skond l-opinjoni tal-Kumitat Permanenti tas-Saħħa tal-Pjanti,
ADOTTAT DIN ID-DIRETTIVA:
Artikolu 1
Il-livelli massimi tar-residwi elenkati fl-Anness ma’ din id-Direttiva għandhom jieħdu l-post ta’ dawk elenkati f’Anness II tad-Direttiva 90/642/KEE għall-pestiċidi fil-kwistjoni.
Artikolu 2
L-Istati Membri għandhom idaħħlu fi-seħħ il-liġijiet, ir-regolamenti u d-dispożizzjonijiet meħtieġa sabiex jikkonformaw ma’ din id-Direttiva l-iktar tard sat-30 ta’ Ġunju 2001. Għandhom jgħarrfu lill-Kummissjoni b’dan minnufih.
Għandhom japplikaw dawn il-miżuri mill-1 ta’ Lulju 2001.
Artikolu 3
Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
Artikolu 4
Din id-Direttiva għandha tidħol fis-seħħ fl-ewwel jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fil-11 ta’ Mejju 2001.

Labels: 0
17
20
6